  Туспуктэм: vk.com (Музей "История Устиновского района") Майя Бывальцева Ижкарысь Устинов ёросысь нылпи творчествоя центрлэн музеез «Школьный музей Победы» огъяросси программалэн 100 азьмынӥсьёсыз пӧлы шедиз. Со сярысь Москваысь Вормон музейлэн пресс-службаез ивортӥз. Программа улсын Вормон музеен валче ужась 1 сюрс 500-лэсь трос школа музейёс адӟытонъёсъя, югдытонъя но дышетонъя ӵектосъёсы пыриськизы. Тужгес мыло-кыдоосыз арлы быдэ кылдытӥськись рейтинге пыризы. « Туннэ школа музейёс дышетӥсьёслэн пиналъёсын ужазы югдытон но визьнодан ласянь бадӟым инты басьто. Музеен кусып возён дышетскисьёслэсь историяя тодонлыкъёссэс муромытэм сяна, школаын дышетонэз но паськытатэ. Музейёсын урокъёс, арлыдоосын пумиськонъёс, спектакльёс, вожвылъяськонъёс но трос мукет ужрадъёс радъясько » Елена Слесаренко, Вормон музейысь Нылпи центрлэн кивалтӥсез Та дыре «Школьный музей Победы» программае Россилэн 86 улосвылъёсысьтыз но Беларусьысь 1 сюрс 584 школа музейёс пырисько. Устинов ёросысь Нылпи творчествоя центрысь Устинов ёрослэн азинскон историезъя музей соос борды туэ итӥськиз. Тодэ вайытом, Удмуртиысь школа музейёс Мускоысь Вормон музейлэн партнёръёсыз луыны быгато. Тегъёс: Удмуртия Музей Ижкар  